Jens Rohde (V), 2004-02-05:
Debatten om mediepolitikken er ganske nødvendig og alvorlig, og derfor skal den tages seriøst, siger fru Mette Frederiksen.
Det eneste, fru Mette Frederiksen har kunnet svinge sig op til her fra Folketingets talerstol og fra sin plads, er at spørge om Sky Radio udelukkende med henblik på at prøve at male skræmmebilleder af, hvor forfærdeligt vores mediebillede er og kan blive, når det er sådan, at der kommer kommercielle aktører ind på markedet, vel vidende at mangfoldigheden, alsidigheden, udbuddet af programmer aldrig nogen sinde har været større i den danske æter, og det takket være de liberaliseringer, vi har gennemført.
Jeg gennemgik i min tale, hvordan historien var i sin tid.
Det er jeg ikke sikker på at fru Mette Frederiksen husker, selv om vi har nogenlunde samme alder. Det har jo på grund af liberaliseringerne bevæget sig i en retning, hvor mangfoldigheden aldrig nogen sinde har været større på det elektroniske mediemarked.
Lad mig så sige, at Sky Radio, hvis vi endelig skal diskutere den, har 1 million lyttere hver eneste uge.
Er den ene million lyttere så bare en flok dompapper, som ikke forstår, hvad kvalitet er?
Noget kunne tyde på det, når man lytter til fru Mette Frederiksen.
Det synes jeg bare fortæller alt om Socialdemokraternes og især fru Mette Frederiksens mediepolitik og tilgang til diskussionen her.
Det er fuldstændig rigtigt, at markedet ikke kan klare alt.
Men det er jo derfor, at vi fortsat sikrer, at der er meget skrappe public service-krav til TV 2 , og der er væsentlige forskelle på de krav, som vi stiller til et privatiseret TV 2, også inden for den kvalitative del, og så de public service-krav, som blev stillet i forbindelse med udbuddet til Sky Radio.
Der er væsentlige og store forskelle, men det vil fru Mette Frederiksen ikke engang forholde sig til. I det hele taget vil fru Mette Frederiksen ikke forholde sig til det, hun står og efterlyser heroppe på talerstolen, nemlig kendsgerninger, kendsgerninger og kendsgerninger.
Det danner altså ikke grundlag for en ordentlig samtale eller en ordentlig og seriøs diskussion om forholdene i og fremtiden for de danske medier.
Den her diskussion kunne man komme meget længere med, hvis det var sådan, at fru Mette Frederiksen ikke konsekvent fjernede alle nuancer og kørte videre med sin - undskyld, jeg siger det - gammelmandsretorik. Jeg synes faktisk, det er lidt ærgerligt, fordi der er så meget at diskutere på det her område.
Må jeg så ikke sige igen med henblik på dagbladene - nu kan jeg se, at fru Mette Frederiksen har markeret, og det glæder jeg mig over, for jeg mangler stadig væk et svar fra fru Mette Frederiksen på, hvad det er, fru Mette Frederiksen vil, hvis der skal gøres noget for dagbladene - at fru Mette Frederiksen klandrer os for, at vi ikke vil gøre noget.
Men fru Mette Frederiksen stiller sig bare herop og siger, at der skal gøres noget for dagbladene.
Vi får bare ikke noget svar på, hvad det er.
Det vil jeg meget, meget gerne have et svar på nu, for så kan vi også indregne de omkostninger, fru Mette Frederiksen sætter op, på finansloven, sådan at vi kan se, hvor meget det efterhånden beløber sig til, det, som Socialdemokraterne hver eneste dag kommer med af overbud uden at finansiere det.
Så jeg vil bede fru Mette Frederiksen om at komme herop
og give os et svar.